Covid-19: Genoeg entstof moontlik eers teen 2024 beskikbaar - Solidariteit WêreldSolidariteit Wêreld
Tuis › Nuuskantoor › Covid-19: Genoeg entstof moontlik eers teen 2024 beskikbaar
Covid-19: Genoeg entstof moontlik eers teen 2024 beskikbaar
Adar Poonawalla, uitvoerende hoof van die grootste entstofvervaardiger ter wêreld, die Serum Instituut van Indië het gewaarsku dat dit minstens vier jaar sal neem om genoeg entstowwe vir die hele wêreldbevolking te vervaardig.
Dié farmaseutiese onderneming vervaardig 1,5 miljard entstofdosisse per jaar vir meer as 170 lande ter wêreld, waarvan die meeste ontwikkelende lande is.
Poonawalla het Maandag aan die Financial Times gesê dat farmaseutiese ondernemings nie die produksiekapasiteit het om vinnig genoeg entstowwe te vervaardig om elke persoon voor 2024 in te ent nie.
Die Serum Instituut van Indië werk tans saam met vyf ander farmaseutiese ondernemings vanaf regoor die wêreld, wat onder andere insluit AstraZeneca en Novavax, om 'n koronavirus-entstof te ontwikkel. Die ondernemings sal ook moontlik met die Russiese Gamaleya-navorsingsinstituut saamwerk om die "Sputnik"-entstof te vervaardig.
Die farmaseutiese maatskappy, AstraZeneca, het verlede week gesê dat die entstof waaraan hulle tans werk, moontlik teen die einde van vanjaar of vroeg volgende jaar beskikbaar sal wees, selfs nadat die maatskappy verlede week noodgedwonge belangrike proewe moes stopsit nadat 'n persoon wat aan die proewe deelneem onverwags siek geword het.
"Dit gaan vier tot vyf jaar neem voordat almal die entstof op hierdie planeet kry." – Adar Poonawalla, uitvoerende hoof van Serum Instituut van Indië
Volgens Poonawalla is die instituut in gesprek met beleggers om $600 miljoen in te samel wat sal toelaat dat die produksievermoë van die onderneming verhoog en die teiken van 1 miljard dosisse vinniger vervaardig kan word.
Hy noem dat die wêreld 15 miljard dosisse kan benodig indien die entstof twee inentings vereis, soos in die geval met masels.
Hy noem dat hy bewus is van die feit dat die wêreld optimisties wil wees oor die moontlikheid van 'n entstof en dat dit op 'n groot skaal vervaardig kan word, maar dat daar tans niemand is wat naby aan dié vlak is nie.
https://www.businessinsider.co.za/covid-vaccine-wont-reach-everyone-for-four-years-serum-institute-2020-9